Matzikama is die mees noodwestelike plaaslike owerheid in die provinsie Wes-Kaap, binne die gebied van die Weskus-distriksmunisipaliteit. Dit word begrens deur die Atlantiese Oseaan in die weste, die Namakwa-distriksmunisipaliteit in die noorde, die Cederberg Plaaslike Munisipaliteit in die suide en die provinsie Noord-Kaap in die ooste.
Die wapen is : Ingeboe kepersgewys verdeel van groen en silwer, in die skildhoof regs 'n silwer druiwetros goud gestengel en geblaar, links 'n madelief gestengel en geblaar van goud, en in die skildvoet vyf golwende blou dwarsbalke, daaroorheen 'n kreef van natuurlike kleur; op 'n skildhoof 'n voorstelling van die Maskamberg van goud. Die helmteken is 'n groen en goud muurkroon en die wapenspreuk is Prosperitas per labor.
Radio Namakwaland saai daagliks uit van Vredendal en het 'n Christelike inslag. Ons Kontrei is 'n weekblad wat op Vredendal uitgegee word, terwyl die Swartland en Weskus Herald sedert 2006 weekliks 'n uitgawe vir die Olifantsrivier-gebied publiseer. Die koerant se hoofkantoor is op Malmesbury, maar hy het ook 'n plaaslike kantoor op Vredendal.